

VLADA REPUBLIKE HRVATSKE

Zagreb, 10. prosinca 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o ukidanju dozvole za istraživanje i eksploataciju ugljikovodika na kopnu u istražnom prostoru ugljikovodika „SA-08“ |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIJEDLOG

Na temelju članka 26. Zakona o istraživanju i eksploataciji ugljikovodika („Narodne novine“, br. 52/18., 52/19. i 30/21.) Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_ 2021. donijela

**ODLUKU**

**o ukidanju dozvole za istraživanje i eksploataciju ugljikovodika na kopnu u istražnom prostoru ugljikovodika „SA-08“**

**I.**

Ukida seOdluka o izdavanju dozvole za istraživanje i eksploataciju ugljikovodika na kopnu u istražnom prostoru ugljikovodika „SA-08“ („Narodne novine“, br. 63/15. i 61/16.).

**II.**

U Registru istražnih prostora društvoVermilion Zagreb Exploration d.o.o., Ulica Petra Hektorovića 2, Zagreb, OIB: 29241599964 briše se kao ovlaštenik u istražnom prostoru ugljikovodika „SA-08“.

**III.**

U Registru istražnih prostora u istražnom prostoru ugljikovodika „SA-08“ upisuje se Republika Hrvatska kao nositelj istražnog prostora.

**IV.**

Ova Odluka stupa na snagu danom donošenja, a objavit će se u „Narodnim novinama“.

Klasa:

Urbroj:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Vlada Republike Hrvatske donijela je Odluku o izdavanju dozvole za istraživanje i eksploataciju ugljikovodika na kopnu u istražnom prostoru ugljikovodika „SA-08“ 3. lipnja 2015. („Narodne novine“, br. 63/15. i 61/16.; u daljnjem tekstu: Dozvola) kojom je dozvola za istraživanje i eksploataciju ugljikovodika na istražnom prostoru ugljikovodika „SA-08“ izdana trgovačkom društvu Vermilion Zagreb Exploration d.o.o., Ulica Petra Hektorovića 2, Zagreb, OIB: 29241599964 (u daljnjem tekstu: Vermilion).

Na temelju izdane Dozvole Vermilion je potpisao 10. lipnja 2016. Ugovor o istraživanju i podjeli eksploatacije ugljikovodika na istražnom prostoru SA-08 s Vladom Republike Hrvatske (u daljnjem tekstu: Ugovor).

Istražno razdoblje sukladno Ugovoru i Zakonu o istraživanju i eksploataciji ugljikovodika (u daljnjem tekstu: Zakon) traje najdulje pet godina te se dijeli na dvije istražne faze pri čemu prva istražna faza traje tri godine i počinje od datuma stupanja Ugovora na snagu, dok druga istražna faza traje dvije godine, a započinje neposredno nakon prve istražne faze.

Vermilion je ušao u drugu istražnu fazu Odlukom Vlade Republike Hrvatske o odobrenju istražnog prostora ugljikovodika „SA-08“ druge istražne faze od 6. lipnja 2019., klasa: 022-03/19-04/224, urbroj: 50301-25/05-19-2.

U ožujku 2020. pandemija virusa SARS-CoV-2 uzrokovala je obustavu aktivnosti širom zemlje. Vermilion je 18. ožujka 2020. obavijestio Ministarstvo zaštite okoliša i energetike (današnje Ministarstvo gospodarstva i održivog razvoja) o nastupu okolnosti više sile i nemogućnosti obavljanja istražnih aktivnosti te je 24. travnja 2020. podnio zahtjev za obustavom radova, uzrokovanom višom silom, a službeno Rješenje o obustavi istražnog razdoblja za istražni prostor ugljikovodika „SA-08“ izdano je 4. svibnja 2020. (KLASA: UP/I-310-01/20-03/51, URBROJ: 517-06-3-1-20-2). Razdoblje više sile trajalo je od 18. ožujka do 15. srpnja 2020.

Uzimajući navedeno u obzir, II. faza istražnog razdoblja za istražni prostor „SA-08“ istekla je 8. listopada 2021.

Radne obveze u II. fazi istražnog razdoblja bile su:

1. provođenje najmanje dvadeset četvornih kilometara (20 km2) 3D seizmičkih snimanja

2. sva druga istraživanja, izvođenje površinskih i podzemnih mjerenja i

3. bušenje najmanje jedne (1) Istražne bušotine do minimalne ciljane dubine od dvije tisuće petsto metara (2.500 m).

Tijekom II. faze istražnog razdoblja, sukladno ugovornim stavkama, Vermilion je:

1. Djelomično izvršio provođenje najmanje dvadeset četvornih kilometara (20 km2) 3D seizmičkih snimanja:

* Vermilion je tijekom I. faze istražnog razdoblja snimio 21 km 2D seizmičkih snimaka koje nisu ugovorena obveza pa se sukladno članku 5.2.5 Ugovora, navedena količina seizmičkih snimaka smatra viškom i može se prenijeti u sljedeću istražnu fazu te odbiti od minimalnih radnih obveza utvrđenih za II. fazu istražnog razdoblja. Vrijednost seizmičke akvizicije i povezanih troškova iznosi 219.442,21 EUR (slovima: dvjesto devetnaest tisuća četiristo četrdeset dva eura i dvadeset jedan cent), što je iznos manji od minimalne financijske obveze II. faze istražnog razdoblja pa preostala financijska obveza iznosi 132.557,79 EUR (slovima: sto trideset dvije tisuće petsto pedeset sedam eura i sedamdeset devet centi).

2. Izvršio sva druga istraživanja, izvođenje površinskih i podzemnih mjerenja:

* G&G interpretacija i ažuriranje geološkog modela

3. Nije izvršio bušenje najmanje jedne istražne bušotine do minimalne ciljane dubine od dvije tisuće petsto metara (2.500 m):

* Vermilion nije izvršio obvezu izrade istražne bušotine niti je prikazao troškove rada na ovoj stavci, te je preostala financijska obveza jednaka ugovorenoj minimalnoj financijskoj obvezi koja iznosi 1.423.000,00 EUR (slovima: jedan milijun i četiristo dvadeset i tri tisuće eura).

Nastavno na navedeno, nakon provedene kontrole ispravnog evidentiranja troškova, financijske kontrole, provjere kvartalnih izvješća o radovima s kontrolom izvršenja obveza iz Ugovora, Agencija za ugljikovodike je temeljem članka 8. stavka 1. podstavka 7. Zakona izdala pisano izvješće o izvršenju minimalnih radnih obveza u drugoj istražnoj fazi za istražni prostor „SA-08“ (KLASA: 310-05/16-01/04, URBROJ: 405-04/01-21-237, od 17. kolovoza 2021.).

Temeljem članka 35. stavka 8. Zakona, ako investitor ne zadovolji zahtjeve minimalne radne obveze, dužan je Vladi platiti iznos jednak neutrošenom iznosu minimalne financijske obveze u odnosu na aktivnosti koje nisu izvršene.

Ukupni neutrošeni iznos minimalnih financijskih obveza II. faze istražnog razdoblja iznosi 1.555.557,79 EUR (slovima: jedan milijun petsto pedeset pet tisuća petsto pedeset sedam eura i sedamdeset devet centi).

Prema odredbama članka 5.2.12 Ugovora, urednim plaćanjem neutrošenog iznosa minimalne financijske obveze smatrat će se da je investitor ispunio prethodno propuštenu minimalnu radnu obvezu.

S obzirom na to da je člankom 26. stavkom 1. točkom 1. Zakona propisano da se dozvola za istraživanje i eksploataciju ugljikovodika ukida odlukom Vlade u slučaju raskida odnosno prestanka, iz bilo kojeg razloga, ugovora o istraživanju i eksploataciji ugljikovodika sklopljenog na temelju izdane dozvole, a imajući u vidu da nije došlo do otkrića ugljikovodika te je Ugovor prestao istekom II. faze istražnog razdoblja 8. listopada 2021., predlaže se donošenje predmetne Odluke.

Procjena fiskalnog učinka – Ova Odluka utječe na Državni proračun Republike Hrvatske budući da je Vermilion uplatio 1.555.557,79 EUR u kunskoj protuvrijednosti prema srednjem tečaju Hrvatske narodne banke na dan uplate 5. listopada 2021., odnosno uplatio je 11.652.543,40 HRK čime je ispunio minimalnu radnu obvezu istražnog razdoblja.